R. Zajac, minister zdravotníctva SR: (2002-11-07):
Ja súhlasím s mojimi kolegami v jednej veci. Tento zákon čím dlhšie bude pôsobiť v akejkoľvek svojej zmene a forme, tým viac bude len škodiť občanom tejto republiky. Súhlasím s istým názorom, že berie vláda na seba aj riziko, keď presadzuje túto novelu. Na druhej strane obchody, ktoré sa dejú za istou poisťovňou, ktorá bola dokonca zapojená do volebnej kampane v roku 1998, obchody, ktoré sú postavené na princípe zákonom garantovaného 0,1-percentného úroku z omeškania, obchody, ktoré sú postavené na systéme, kde neexistuje účtovníctvo tejto poisťovne, pretože bolo spálené a následne vytopené, obchody, ktoré berú z obmedzeného množstva verejných prostriedkov stovky miliónov korún, zakryté právoplatnými rozhodnutiami nižších súdov, sú obchody, ktoré možno ďaleko viacej poškodia slovenského občana ako poskytovatelia, ktorí teraz budú musieť čakať na zostatok konkurznej podstaty. A je pravdepodobné, že voči nároku na štátny rozpočet o časť, i keď, myslím si, nie o veľkú, zdrojov, hlavne v oblasti príslušenstva, by mohli prísť. Stojíme pred dvoma zlami. Stojíme pred zlom tunelovania jednej poisťovne, ktorá vyvolala tunelovanie ďalšej poisťovne, mám tým na mysli Všeobecnú zdravotnú poisťovňu. Asi ste zachytili signál, keď sme mali akúsi snahu dohodnúť sa s tripartitnými partnermi na tom, aby sme aspoň na obdobie, kým parlament nenavolí novú správnu radu, Všeobecnú zdravotnú poisťovňu zaistili proti bezbrehému hospodáreniu, ktorému je vystavená možnosťou predaja svojich pohľadávok vo výške 11 mld. korún v podstate za korunu. Všeobecná zdravotná poisťovňa ručí podľa platnej legislatívy za záväzky ostatných poisťovní a ručí aj za tie, ktoré už neexistujú, a znova opakujem, boli zapojené do volebnej kampane, a kde sa zdá, i keď to nevieme zatiaľ zdokumentovať, sa zahojili skoro všetky vtedy fungujúce politické strany. Zastávam názor, že budeme musieť tento krok podporiť. Uvedomujem si riziká, i keď chcem pána poslanca Džupu ubezpečiť, že toto nie je jediné osobné riziko, ktoré minister zdravotníctva v súčasnom systéme berie na seba. Myslím si, že tých rizík bude ďaleko viacej. Chcem vás požiadať napriek averzii, ktorú prejavili páni poslanci, o podporu tohto zákona nie preto, že chceme poškodiť niektoré skupiny poskytovateľov, ale preto, že z toho mála zdrojov, ktoré máme k dispozícii, chceme ich zachrániť pre pacientov. A musím sebakriticky povedať aj do vlastných radov. Veď iste je známe, tie názory sú pomerne dobre publikované, že musíme veľmi razantne zmeniť systém hospodárenia s týmito zdrojmi u poskytovateľov, hlavne myslím tým štátne a v budúcnosti verejné nemocnice, musíme sa snažiť spoločnými silami zabrániť rôznym čudesným obchodom, ktoré sa diali a ešte stále dejú. To sú rôzne čierne stavby v stovkách miliónov korún, ktoré sa presadzovali zboku, to sú rôzne barterové obchody, ktoré sa presadzovali, to sú rôzne iné veci. Inak povedané, naozaj musíme sa snažiť v tomto volebnom období spoločnými silami spraviť reálnu reformu zdravotníctva. Takže napriek výhradám, napriek tomu, že rozumiem tým výhradám, možno lepšie ako niektorí iní poslanci, či už z koaličného alebo opozičného tábora, pretože v tom systéme žijem 25 rokov, si myslím, že bolo by korektné od parlamentu, keby tento krok podporil práve preto, že zabránime zbytočným stratám stoviek miliónov korún. Ďakujem pekne. (Potlesk.)